מצפה טורצ'ינר (טור סיני) במצפה נפתוח בשנת 2009
**מצפה נפתוח** הוא הר, שפסגתו בגובה של 714 מטר מעל פני הים, הממוקם מדרום לשכונת רמות בירושלים, ומצפון לעמק הארזים. ההר משמש שטח מחיה של עדר צבי ארץ ישראלי הנמצא בסכנת הכחדה.

תוכניות פיתוח
-------------

שטח מצפה נפתוח נכלל מאז שנות ה-90 של המאה ה-20 בתוכנית פיתוח להרחבת שכונת רמות. בשנת 1998 הגיש מינהל מקרקעי ישראל לאישור תוכנית פיתוח להקמת הקמת 2,000 יחידות דיור, בצפיפות של כ-4 יחידות דיור לדונם ברוטו במבנים בני 4 קומות ויותר, חלקם מבנים מדורגים. בספטמבר 2003, המליצה וועדה המחוזית לתכנון ולבנייה למועצה הארצית לאשר את התוכנית ולדחות את ההתנגדויות הרבות שהוגשו לה. לתוכנית הוגשו למעלה מ-4,200 התנגדויות, ביניהן התנגדות של עמותת "רמות למען הסביבה", מגמה ירוקה, אדם טבע ודין, קרן קיימת לישראל וגורמים נוספים. המתנגדים טענו בין היתר, כי התוכנית פוגעת בחיזוק מרכז העיר וכי התוכנית פוגעת בשטחים הפתוחים בירושלים.
המועצה הארצית לתכנון ולבנייה החליטה למנות את האדריכל דורון רוהטין כחוקר לצורך שמיעת ההתנגדויות. רוהטין הגיש את הדו"ח שלו באוגוסט 2004 ודחה את מרבית הטענות, אך המליץ על מספר שינויים בתוכנית. התוכנית אושרה באוגוסט 2004. לאחר אישור התוכנית הוגשו שתי עתירות לבג"ץ, שלבסוף ביטל את התוכנית וקיבל את טענת העותרים שוועדת משנה של המועצה הארצית לתכנון ובנייה, אישרה את תוכנית מצפה נפתוח תוך חריגה מסמכותה, וכן שהוועדה אישרה שינוי שטח המוגדר כיער טבעי לשטח בנוי ללא קיום ההליכים הנדרשים לכך על פי תוכנית המתאר הארצית לייעור.

בסוף שנת 2001 החלה סלילתו של כביש דרך יצחק שמיר, שחלקו עובר למרגלות ההר, לאחר מאבק של פעילי איכות הסביבה, הוחלט שהכביש יעברו במנהרה בקטע זה.

בדצמבר 2011 אושרה תוכנית מתאר מחוזית חדשה לירושלים, הכוללת בנייה במצפה נפתוח, אם כי בשטח מצומצם יותר מהתוכנית של 1998. אחר כך אושרה גם במועצה הארצית. ביוני 2015 ועדת שרים לענייני דיור (קבינט הדיור), בראשות שר האוצר משה כחלון הכריזה על מצפה נפתוח במערב ירושלים כמתחם מועדף לפיתוח תוכניות דיור, כך שתוכניות הבנייה במקום יאושרו בהליך מהיר בהוועדה הארצית לתכנון ולבנייה של מתחמים מועדפים לדיור (ותמ"ל). בתוכנית הבנייה תמך גם השר להגנת הסביבה, זאב אלקין. אך ביוני 2016 הוועדה לתכנון מתחמי דיור (ותמ"ל) החליטה להעביר את התוכנית למסלול תכנוני רגיל דרך הוועדה המחוזית. הוועדה סברה כי התוכנית אינה עומדת בקריטריונים הנדרשים להמשך קידומה בותמ"ל.

במאי 2016, אלמוני שלא כיבה את מדורת ל"ג בעומר גרם לשריפה שהשמידה חלק גדול מהחי והצומח במצפה נפתוח שנה אחר כך דווח שהטבע במקום התאושש במהירות.

בנובמבר 2019 אישרה הוועדה המחוזית לתכנון ולבנייה מתווה תכנוני לאזור מצפה נפתוח, בו בינוי מצומצם וקרוב לשכונת רמות לצד שימור חלק משמעותי של האזור כשטח יער פתוח לשם הגנה על המערכות האקולוגיות והטבעיות במקום.

במאי 2020, החל מושב כסלון להכשיר קרקע ששימשה בעבר לגידול זיתים במצפה נפתוח לנטיעת כרם להפקת יין.

אתרים
-----

### חוות טור סיני

למרגלות ההר הוקמה בשנת 1952 חוות "טור סיני" על ידי זאב טור סיני, בנו של חוקר המקרא והפילולוג נפתלי הרץ טור-סיני. הוא נטע עצי פרי נשירים של דובדבנים, אפרסקים, נקטרינות, תפוחים, אגסים ועוד בשטח שמשתרע על 1,200 דונם. המתקן הראשון בארץ לטיהור מי שפכים ושימוש חוזר בהם לחקלאות הוקם בחווה. בתחילת שנות ה-80 החזירה משפחת טור סיני את מרבית האדמה לרשות מינהל מקרקעי ישראל מלבד כ-30 דונם בהם הוקם מרכז אירועים, יחידות אירוח ומרכז בריאות. בספטמבר 2019 אושרה הרחבת החווה הכוללת הקמת יחידות אירוח נוספות, מבנה לכנסים ובניין משרדים.

קישורים חיצוניים
----------------

* עמותת רמות למען הסביבה
* להציל את הצבאים של מצפה נפתוח, באתר הארץ, 26 באוגוסט 2008
* גל ניסים, ‏תוכנית מצפה נפתוח אושרה עקרונית, באתר גלובס, 18 בנובמבר 2001
* ניר חסון, הוועדה המחוזית תדון בבנייה בגבעה הירוקה האחרונה בבירה, באתר הארץ, 2 ביוני 2019

הערות שוליים
------------

1. ↑  אתר למנויים בלבד ניר חסון, מחצית מהצבאים באזור ירושלים חיים במובלעות סגורות ונמצאים בסכנה, באתר הארץ, 12 במרץ 2017
2. ↑  אתר למנויים בלבד צפריר רינת, הצבי הארץ־ישראלי בסכנת הכחדה: אוכלוסייתו הצטמקה ב-70% בתוך 15 שנה, באתר הארץ, 3 בספטמבר 2015
3. ↑  נעה ווסרמן-עמיר, ‏המינהל מתכנן הקמת 2,000 יח"ד נוספות ליד שכונת רמות - על קרקעות מושב כיסלון, באתר גלובס, 30 ביולי 1998
4. ↑  דליה טל, ‏המקומית דנה אם "מצפה נפתוח" תהיה שכונה חרדית, באתר גלובס, 24 בינואר 2000
5. ↑  גל נסים, ‏4,200 התנגדויות נגד בניית שכונה חרדית במצפה נפתוח, באתר גלובס, 18 ביוני 2003
6. ↑  מצפה נפתוח הומלצה לאישור: שכונה חרדית בת 2,000 יח"ד, באתר גלובס, 21 בספטמבר 2003
7. ↑  דליה טל, ‏מצפה נפתוח: עתירה נגד אימוץ המלצות החוקר במועצה הארצית, באתר גלובס, 26 בדצמבר 2004
8. ↑  צלי גרינברג, אושרה הקמת 1,700 יח"ד במצפה נפתוח בירושלים, באתר הארץ, 20 באוגוסט 2004
9. ↑  בג"ץ 11745-04,466-05
10. ↑  צפריר רינת, בג"ץ ביטל תוכנית נוספת לבניית דירות במערב ירושלים, באתר הארץ, 5 בספטמבר 2008
11. ↑  גל נסים, ‏ירושלים: כביש מספר 9 יוצא לדרך, באתר גלובס, 2 באוקטובר 2001
12. ↑  ניר חסון, אושרה הבנייה בגבעה הירוקה האחרונה בי-ם, באתר הארץ, 18 בדצמבר 2011
13. ↑  צפריר רינת, המועצה הארצית צפויה לאשר בנייה במצפה נפתוח, באתר הארץ, 3 במרץ 2013
14. ↑  אתר למנויים בלבד צפריר רינת, בתמיכת השר לאיכות הסביבה: אתר טבע ייחודי בירושלים הוכרז כמתחם מועדף לבנייה, באתר הארץ, 8 ביוני 2015
15. ↑  אתר למנויים בלבד צפריר רינת, בתמיכת השר לאיכות הסביבה: אתר טבע ייחודי בירושלים הוכרז כמתחם מועדף לבנייה, באתר הארץ, 8 ביוני 2015
16. ↑  ניר חסון, ניצחון לירוקים ולעיריית ירושלים: נעצר קידום תוכנית הבנייה במצפה נפתוח, באתר הארץ, 1 ביוני 2016
17. ↑  ניר חסון וגילי כהן, 700 דונם של יער נשרפו בגבעה הירוקה היחידה בתחומי ירושלים, באתר הארץ, 26 במאי 2016
18. ↑  אתר למנויים בלבד ניר חסון, הגבעה הירוקה האחרונה בירושלים מתאוששת מהשריפה, באתר הארץ, 13 באפריל 2017
19. ↑  הסערה בוועדה המחוזית סביב מצפה נפתוח – הוצג מתווה לבינוי בהיקף מצומצם, באתר כל העיר, 25 בנובמבר 2019
20. ↑  אתר למנויים בלבד צפריר רינת, פעילי סביבה: המדינה אישרה עבודות שמסכנות את הדור הבא של הצבאים בירושלים, באתר הארץ, 11 במאי 2020
21. ↑  ש גיחון, מטעי פירות לדוגמה, למרחב, 5 ביולי 1964
22. ↑  גל ניסים, ‏אושרה בתנאים חוות הנופש בעמק הארזים, באתר גלובס, 16 בספטמבר 2001
23. ↑  עמק הארזים: 67 שנים לאחר שהוקמה – החווה התיירותית "טור סיני" תורחב, באתר כל העיר, 2 בספטמבר 2019